
Temeljem članka 15. stavka 2. Zakona o javnoj nabavi („Narodne novine“ broj 120/16, 114/22, 48/26, dalje u tekstu: Zakon o javnoj nabavi), članka 27. Zakona o lokalnoj i područnoj (regionalnoj) samoupravi („Narodne novine“ br. 33/01., 60/01. - vjerodostojno tumačenje, 129/05., 109/07., 125/08., 36/09., 150/11., 144/12., 19/13., 137/15. - ispravak, 123/17., 98/19. i 144/20.)  i članka 21. Statuta Općine Dubravica („Službeni glasnik Općine Dubravica“ br. 01/2021, 03/2024, 04/2025), a po prethodno provedenom postupku savjetovanja sa zainteresiranom javnošću, Općinsko vijeće Općine Dubravica na svojoj __. sjednici održanoj dana __ 2026. godine donosi 
PRAVILNIK 
O PROVEDBI POSTUPAKA JEDNOSTAVNE NABAVE
Predmet Pravilnika
Članak 1.
(1) Ovim Pravilnikom o provedbi postupaka jednostavne nabave (dalje u tekstu: Pravilnik) uređuje se nabava robe i usluga te provedbu projektnih natječaja procijenjene vrijednosti manje od 50.000,00 eura, odnosno nabava radova procijenjene vrijednosti manje od 100.000,00 eura (dalje u tekstu: jednostavna nabava).

(2) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod. 

(3) Izračun procijenjene vrijednosti jednostavne nabave iz stavka 1. ovoga članka temelji se na ukupnom iznosu, bez poreza na dodanu vrijednost (PDV-a).

(4) Vrijednost radova, robe i/ili usluga ne smije se dijeliti s namjerom izbjegavanja primjene Zakona o javnoj nabavi ili ovog Pravilnika.

Opće odredbe i načela nabave
Članak 2.
(1) Odredbe ovog Pravilnika moraju se primjenjivati na način koji će osigurati zakonito, namjensko, ekonomično i svrhovito trošenje proračunskih sredstava Naručitelja.

(2) U provedbi postupaka nabave robe, usluga i radova, osim ovog Pravilnika, obvezno je primjenjivati i druge važeće zakonske i podzakonske akte, interne akte, koji se odnose na pojedini predmet nabave u smislu posebnih zakona te temeljna načela javne nabave utvrđena Zakonom o javnoj nabavi.

(3) Naručitelj je u primjeni ovog Pravilnika u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

(4) Ovaj Pravilnik ne primjenjuje se na ugovore koji su temeljem članka 30. Zakona o javnoj nabavi izuzeti od primjene Zakona o javnoj nabavi.
Sprječavanje, prepoznavanje i uklanjanje sukoba interesa
Članak 3.
(1) Sprječavanje, prepoznavanje i uklanjanje sukoba interesa u postupcima jednostavne nabave uređuje se sukladno odredbama Zakona o javnoj nabavi o sukobu interesa.

(2) Predstavnici naručitelja obvezni su odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka jednostavne nabave i o tome pisanim putem obavijestiti čelnika naručitelja.

(3) U slučaju iz stavka 2. ovoga članka čelnik naručitelja osigurava da predstavnik naručitelja prestane sa svim aktivnostima u postupku, određuje drugu osobu predstavnikom naručitelja te osigurava da prethodno sudjelovanje izuzetog predstavnika ne ugrožava daljnji tijek postupka.

(4) Naručitelj je obvezan na temelju izjava svojih predstavnika na svojim internetskim stranicama objaviti i ažurirati popis gospodarskih subjekata s kojima je čelnik naručitelja u sukobu interesa, odnosno obavijest da takvi subjekti ne postoje.

(5) Članovi stručnog povjerenstva potpisuju pisanu izjavu o postojanju/nepostojanju sukoba interesa.

Predradnje
Članak 4.
(1) Procijenjena vrijednost nabave mora biti valjano određena u trenutku početka postupka jednostavne nabave.

(2) Postupak jednostavne nabave mora biti usklađen s planom nabave naručitelja. 

(3) U slučaju da predložena ugovorna obveza nije u skladu s planom nabave, a predložena ugovorna obveza se namjerava stvoriti, prije sklapanja ugovora izvršit će se rebalans proračuna i/ili izmijeniti plan nabave.

(4) Prije pokretanja postupka jednostavne nabave može se provesti analiza tržišta radi utvrđivanja procijenjene vrijednosti nabave, dostupnosti robe, usluga ili radova na tržištu te pripreme dokumentacije o nabavi, u obliku informativnih ponuda/informacija od gospodarskih subjekata.
Plan nabave i registar ugovora
Članak 5.
(1) Naručitelj je obvezan donijeti plan nabave za kalendarsku godinu te ga ažurirati prema potrebi.

(2) Naručitelj je obvezan ažurno voditi registar ugovora o javnoj/jednostavnoj nabavi.

(3) U planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura bez PDV-a.

(4) Plan nabave i sve njegove kasnije izmjene te registar ugovora te sve njegove kasnije promjene Naručitelj obavezno objavljuje u EOJN RH.

(5) U registru ugovora navode se svi predmeti nabave za čiju nabavu je naručitelj sklopio ugovor na temelju izuzeća od primjene odredbi članaka 33. i 34. Zakona o javnoj nabavi s obrazloženjem razloga za izuzeće.
Vrijednosni pragovi i provođenje postupaka jednostavne nabave
Članak 6.
(1) Provođenje postupaka jednostavne nabave i način sklapanja ugovora o nabavi robe, usluga i radova iz ovog Pravilnika ovisi o procijenjenoj vrijednosti jednostavne nabave, te se u tom smislu razlikuje:
A. Jednostavna nabava:
- robe, usluga, radova čija je procijenjena vrijednost manja od 15.000,00 eura bez PDV-a 
B. Jednostavna nabava:
- robe i usluga čija je procijenjena vrijednost jednaka ili veća od 15.000,00 eura bez PDV-a, a manja od 25.000,00 eura bez PDV-a 
- radova čija je procijenjena vrijednost jednaka ili veća od 15.000,00 eura bez PDV-a, a manja od 45.000,00 eura bez PDV-a
C. Jednostavna nabava:
- robe i usluga čija je procijenjena vrijednost jednaka ili veća od 25.000,00 eura bez PDV-a, a manja od 50.000,00 eura bez PDV-a
- radova čija je procijenjena vrijednost jednaka ili veća od 45.000,00 eura bez PDV-a, a manja od 100.000,00 eura bez PDV-a.

A. PROVEDBA POSTUPAKA JEDNOSTAVNE NABAVE:
- ROBE, USLUGA, RADOVA PROCIJENJENE VRIJEDNOSTI
 MANJE OD 15.000,00 eura bez PDV-a 
Tijek postupka
Članak 7.
(1) Nabava robe, usluga, radova procijenjene vrijednosti manje od 15.000,00 eura bez PDV-a provodi se izdavanjem narudžbenice jednom gospodarskom subjektu, po vlastitom izboru naručitelja, putem elektroničke pošte (e-mail), uz mogućnost prethodnog pribavljanja najmanje jedne informativne ponude putem elektroničke pošte ili osobne dostave iste. 

(2) Narudžbenica obvezno sadrži podatke o naručitelju (naziv, adresa, OIB), ponuditelju (naziv, adresa, OIB), vrsti roba/usluga/radova koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, te potpis i pečat odgovorne osobe naručitelja. Ukoliko postoji ponuda ili predračun, na narudžbenici je dovoljno pozvati se na navedenu ponudu, odnosno predračun.

(3) Za nabavu iz stavka 1. ovog članka, može se sklopiti pisani ugovor u slučajevima kada se nabavljaju intelektualne i osobne usluge, kao i kod stjecanja nefinancijske imovine.

(4) Narudžbenicu odobrava i potpisuje čelnik naručitelja odnosno općinski načelnik.

(5) Naručitelj može primijeniti postupak jednostavne nabave propisan za veću procijenjenu vrijednost.

B. PROVEDBA POSTUPAKA JEDNOSTAVNE NABAVE:
- ROBE I USLUGA PROCIJENJENE VRIJEDNOSTI 
JEDNAKE ILI VEĆE OD 15.000,00 eura BEZ PDV-a, 
A MANJE OD 25.000,00 eura BEZ PDV-a
· RADOVA PROCIJENJENE VRIJEDNOSTI 
JEDNAKE ILI VEĆE OD 15.000,00 eura BEZ PDV-a, A MANJE OD 45.000,00 eura BEZ PDV-a
Modul jednostavne nabave u EOJN RH
Članak 8.
(1) Postupak jednostavne nabave robe i usluga čija je procijenjena vrijednost jednaka ili veća od 15.000,00 eura bez PDV-a, a manja od 25.000,00 eura bez PDV-a te radova procijenjene vrijednosti jednake ili veće od 15.000,00 eura bez PDV-a, a manja od 45.000,00 eura bez PDV-a, naručitelj je obvezan provesti putem modula jednostavne nabave u EOJN RH.

(2) Naručitelj u modulu jednostavne nabave u EOJN RH odabire vrstu postupka „Jednostavna nabava – e-Dostava s pozivom odabranim gospodarskim subjektima“ odnosno odabire najmanje 3 (tri) gospodarska subjekta kojima upućuje poziv na dostavu ponude isključivo putem sustava modula jednostavne nabave u EOJN RH, a pozvati je moguće samo gospodarske subjekte koji su registrirani na EOJN RH.

(3) Iznimno od odredbi ovog članka, Poziv za dostavu ponuda može se uputiti samo 1. (jednom) gospodarskom subjektu, a naročito:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati (npr. saniranje štete od vremenskih nepogoda, viša sila i drugi slučajevi iznimne žurnosti)

(4) U slučaju slanja Poziva na dostavu ponuda samo jednom gospodarskom subjektu, u Odluci o početku postupka jednostavne nabave potrebno je pozvati se na odgovarajuću odredbu iz stavka 3. ovog članka.

(5) U slučaju iz stavka 3. alineje c). ovog članka, naručitelj može skratiti rok za dostavu ponuda.

(6) Naručitelj može primijeniti postupak jednostavne nabave propisan za veću procijenjenu vrijednost.

Povjerenstvo za provedbu postupka jednostavne nabave
Članak 9.
(1) Pripremu i provedbu postupaka jednostavne nabave provodi stručno povjerenstvo za provedbu postupka jednostavne nabave (dalje u tekstu: Povjerenstvo).

(2) Povjerenstvo se sastoji od najmanje tri člana.

(3) Obveze i ovlasti članova Povjerenstva su:
· priprema postupka jednostavne nabave: dogovor oko uvjeta vezanih za predmet nabave, kriterija za odabir ponuda, potrebnog sadržaja Poziva na dostavu ponuda, tehničkih specifikacija, ponudbenog troškovnika i ostalih dokumenata vezanih za predmetnu nabavu 
· provedba postupka jednostavne nabave: slanje poziva za dostavu ponuda, otvaranje pristiglih ponuda, sastavljanje zapisnika o otvaranju, pregledu i ocjeni ponuda, odabir najpovoljnije ponude sukladno uvjetima propisanim Pozivom na dostavu ponuda, prijedlog za donošenje Odluke o odabiru ili Odluke o poništenju.
Tijek postupka
Članak 10.
(1) Postupak započinje danom donošenja Odluke o početku postupka jednostavne nabave i imenovanju članova stručnog povjerenstva od strane čelnika naručitelja odnosno općinskog načelnika.

(2) Odluka o početku postupka jednostavne nabave sastoji se od: 
· naziva predmeta nabave, evidencijskog broja nabave, procijenjene vrijednosti nabave, CPV oznaka, naznake vrste postupka: Jednostavna nabava – e-Dostava s pozivom odabranim gospodarskim subjektima, naziva i adresa gospodarskih subjekata kojima će se uputiti Poziv na dostavu ponuda (uz obrazloženje u slučaju slanja Poziva na dostavu ponuda samo jednom gospodarskom subjektu), navoda o obvezi objave Poziva na dostavu ponuda te medija objave, 
· imena i prezimena članova povjerenstva za provedbu postupka jednostavne nabave, obaveza i ovlasti članova povjerenstva za provedbu postupka jednostavne nabave

(3) Odluka o početku postupka jednostavne nabave dostavlja se članovima Povjerenstva koji poduzimaju daljnje radnje u provedbi postupka.

(4) Članovi Povjerenstva obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene, sve sukladno čl. 3. ovog Pravilnika i odredbama Zakona o javnoj nabavi.

(5) Kriterij za odabir ponude je:
· najniža cijena ili
· ekonomski najpovoljnija ponuda
Ako je kriterij ekonomski najpovoljnija ponuda, u Pozivu za dostavu ponuda mora se navesti relativni značaj koji se pridaje svakom pojedinom kriteriju.

(6) Elektronička ponuda mora sadržavati najmanje:
· Uvez ponude
· Popunjeni eESPD obrazac (ili više njih, ako je primjenjivo)
· Popunjen troškovnik
· Troškovnik naručitelj prilaže dokumentaciji o nabavi za predmet / grupu. Ponuditelj mora popuniti troškovnik i učitati ga prilikom pripreme ponude na EOJN.
Troškovnik je izrađen u nestandardiziranom obliku, kao zasebni digitalni dokument u .xls ili .doc formatu.
Jedinične cijene svake stavke Troškovnika i ukupna cijena ponude bez PDV-a moraju biti zaokružene na dvije decimale.
U Troškovniku se ne smiju mijenjati količine ili opisi u pojedinim stavkama Troškovnika.
Ponuditelji nisu obvezni Troškovnik ovjeravati i/ili potpisivati.

(7) Način dostave ponude:
Ponuda se dostavlja elektroničkim sredstvima komunikacije putem EOJN RH. Sukladno Zakonu o javnoj nabavi smatra se da ponuda dostavljena elektroničkim sredstvima komunikacije putem EOJN RH obvezuje ponuditelja u roku valjanosti ponude neovisno o tome je li potpisana ili nije te da naručitelj ne smije odbiti takvu ponudu samo zbog tog razloga.

(8) Kriterij za kvalitativni odabir gospodarskog subjekta:
	- korištenje ESPD-a za ispunjavanje kriterija za kvalitativni odabir gospodarskog subjekta

(9) Kriterij za odabir gospodarskog subjekta (uvjeti sposobnosti):

1. Obavezne osnove za isključenje: 
a) Osnove povezane sa kaznenim presudama
Za potrebe utvrđivanja da ne postoje okolnosti iz ove točke, gospodarski subjekt dostavlja: 
- ispunjeni ESPD obrazac.
Povjerenstvo može odrediti da će, uz ispunjeni ESPD obrazac, a prije donošenja odluke provjeriti informacije navedene u ESPD-u kod nadležnog tijela za vođenje službene evidencije o tim podacima sukladno posebnom propisu i zatražiti izdavanje potvrde o tome, ili uvidom u popratne dokumente ili dokaze koje već posjeduje ili izravnim pristupom elektroničkim sredstvima komunikacije besplatnoj nacionalnoj bazi podataka na hrvatskom jeziku ili zahtijevati samo od ponuditelja koji je podnio ekonomski najpovoljniju ponudu dostavu ažuriranih popratnih dokumenata, kojima se dokazuju navodi u ESPD obrascu, u primjerenom roku, ne kraćem od 5 (pet) dana, osim ako već posjeduje te dokumente. 
Povjerenstvo će prihvatiti sljedeće dokumente kao dovoljan dokaz da ne postoje osnove za isključenje gospodarskog subjekta:
· Izjavu s ovjerenim potpisom kod nadležne sudske ili upravne vlasti, javnog bilježnika ili strukovnog ili trgovinskog tijela, kojom gospodarski subjekt te osobe iz članka 251. Zakona o javnoj nabavi potvrđuju da u odnosu na njih nisu ispunjene osnove za isključenje propisane člankom 251. stavcima 1., 2. i 3. Zakona o javnoj nabavi.

Navedene odredbe odnose se na sve gospodarske subjekte u ponudi, ali ne na podugovaratelje podugovaratelja ili na subjekte koji se nalaze niže u podugovarateljskom lancu.
Ako ponuditelj ne dostavi ažurirane popratne dokumente u ostavljenom roku ili njima ne dokaže da ispunjava uvjete, Naručitelj je obvezan odbiti ponudu.

b) Osnove povezane s plaćanjem dospjelih poreza i obveza za mirovinsko i zdravstveno osiguranje
Za potrebe utvrđivanja  da ne postoje okolnosti iz ove točke, gospodarski subjekt dostavlja: 
- ispunjeni ESPD obrazac.
Povjerenstvo može odrediti da će prije donošenja odluke provjeriti informacije navedene u ESPD kod nadležnog tijela za vođenje službene evidencije o tim podacima sukladno posebnom propisu i zatražiti izdavanje potvrde o tome, uvidom u popratne dokumente ili dokaze koje već posjeduje ili izravnim pristupom elektroničkim sredstvima komunikacije besplatnoj nacionalnoj bazi podataka na hrvatskom jeziku. 
Ako se ne može obaviti provjera ili ishoditi potvrda naručitelj će od ponuditelja koji je podnio ekonomski najpovoljniju ponudu zatražiti da u primjerenom roku, ne kraćem od 5 (pet) dana, dostavi ažurirane popratne dokumente kojima dokazuje da ne postoje osnove za isključenje:  
· potvrdu porezne uprave ili drugog nadležnog tijela u državi poslovnog nastana gospodarskog subjekta kojom se dokazuje da ne postoje navedene osnove za isključenje.   
Ako se u državi poslovnog nastana gospodarskog subjekta, odnosno državi čiji je osoba državljanin ne izdaju gore navedeni dokumenti, gospodarski subjekt dostavlja:  
· izjavu pod prisegom ili, ako izjava pod prisegom prema pravu dotične države ne postoji, izjavu davatelja s ovjerenim potpisom kod nadležne sudske ili upravne vlasti, javnog bilježnika ili strukovnog ili trgovinskog tijela u državi poslovnog nastana gospodarskog subjekta, odnosno državi čiji je osoba državljanin.
Javni naručitelj obvezan je prije isključenja gospodarskog subjekta kod kojeg je ostvarena osnova za isključenje zatražiti od gospodarskog subjekta da u primjerenom roku, ne kraćem od 5 (pet) dana, ispuni obveze plaćanja dospjelih poreznih obveza i obveza za mirovinsko i zdravstveno osiguranje koje su jednake ili veće od 1.000,00 eura.
Iznimno, javni naručitelj neće isključiti gospodarskog subjekta iz postupka javne nabave:
1. ako ispuni obveze plaćanja dospjelih poreznih obveza i obveza za mirovinsko i zdravstveno osiguranje sukladno čl. 252 stavku 2. Zakona o javnoj nabavi,
2. ako su obveze plaćanja dospjelih poreznih obveza i obveza za mirovinsko i zdravstveno osiguranje manje od 1.000,00 eura ili
3. ako mu sukladno posebnom propisu plaćanje obveza nije dopušteno ili mu je odobrena odgoda plaćanja.
Navedene odredbe odnose se na sve gospodarske subjekte u ponudi, ali ne na podugovaratelje podugovaratelja ili na subjekte koji se nalaze niže u podugovarateljskom lancu.
Ako ponuditelj ne dostavi ažurirane popratne dokumente u ostavljenom roku ili njima ne dokaže da ispunjava uvjete, Naručitelj je obvezan odbiti ponudu.
(10) Rok za dostavu ponuda je najmanje 5 (pet) dana.

(11) Rok valjanosti ponude je najmanje 60 (šezdeset) dana od isteka roka za dostavu ponude.

(12) Povjerenstvo može odrediti da otvaranje ponuda nije dostupno ponuditeljima.

(13) Povjerenstvo može odrediti hoće li od gospodarskog subjekta tražiti dostavu jamstva sukladno čl. 214. Zakona o javnoj nabavi.

Odredbe o zajednici ponuditelja
Članak 11.
(1) Zajednica ponuditelja može podnijeti zajedničku ponudu po pozivu na dostavu ponuda. Ponuda zajednice ponuditelja mora sadržavati podatke za svakog člana zajednice ponuditelja uz obveznu naznaku člana zajednice ponuditelja koji je ovlašten za komunikaciju s naručiteljem (ovi podaci se navode u ponudi).

(2) U zajedničkoj ponudi mora biti navedeno koji će dio ugovora o javnoj nabavi (predmet, količina, vrijednost i postotni dio) izvršavati pojedini član zajednice ponuditelja. Naručitelj neposredno plaća svakom članu zajednice ponuditelja za onaj dio ugovora o javnoj nabavi koji je on izvršio, ako zajednica ponuditelja ne odredi drugačije. 

(3) Odgovornost ponuditelja iz zajednice ponuditelja je solidarna.

(4) U pozivu za dostavu ponuda mogu se odrediti razlozi isključenja i uvjeti sposobnosti za članove zajednice ponuditelja, sukladno Zakonu o javnoj nabavi.
Odredbe o podugovarateljima
Članak 12.
(1) Gospodarski subjekti koji namjeravaju dati dio ugovora o javnoj nabavi u podugovor dužni su u ponudi navesti sljedeće podatke:
· naziv ili tvrtku, sjedište, OIB (ili nacionalni identifikacijski broj prema zemlji sjedišta gospodarskog subjekta, ako je primjenjivo), broj računa podugovaratelja, zakonske zastupnike podugovaratelja, i
· predmet, količinu, vrijednost podugovora i postotni dio ugovora o javnoj nabavi koji se daje u podugovor.

(2) Ako je odabrani ponuditelj dio ugovora o javnoj nabavi dao u podugovor, gore navedeni podaci moraju biti navedeni u ugovoru o javnoj nabavi. Javni naručitelj obvezan je neposredno plaćati podugovaratelju za izvedene radove, isporučenu robu ili pružene usluge. Odabrani ponuditelj mora svom računu, odnosno situaciji priložiti račune, odnosno situacije svojih podugovaratelja koje je prethodno potvrdio.

(3) Sudjelovanje podugovaratelja ne utječe na odgovornost ponuditelja za izvršenje ugovora o javnoj nabavi. 

(4) U pozivu za dostavu ponuda mogu se odrediti razlozi isključenja i uvjeti sposobnosti za podugovaratelje, sukladno Zakonu o javnoj nabavi.

Pojašnjenja poziva za dostavu ponuda
Članak 13.
(1) Za vrijeme roka za dostavu ponuda, gospodarski subjekti mogu zahtijevati objašnjenja i izmjene vezano za Poziv za dostavu ponuda. Naručitelj je dužan odgovor staviti na raspolaganje svim gospodarskim subjektima kojima je upućen poziv na dostavu ponuda, bez navođenja podataka o podnositelju zahtjeva. 

(2) Do isteka roka za dostavu ponude, naručitelj može izmijeniti dokumentaciju o postupku jednostavne nabave odnosno poziv na dostavu. Prilikom objave ispravka naručitelj može odrediti novi prikladan rok za dostavu ponuda. Svi upiti, pitanja ili zahtjevi za pojašnjenjem dokumentacije gospodarskih subjekata podnose se isključivo putem sustava EOJN RH. Naručitelj može dostaviti odgovore na postavljena pitanja najkasnije do isteka roka za dostavu ponuda.

Otvaranje ponuda

Članak 14.
(1) EOJN RH automatski otvara elektroničke dijelove ponude po isteku roka za njihovu dostavu i pritom generira zapisnik o otvaranju ponuda.  

Pregled i ocjena ponuda
Članak 15.
(1) U roku od najviše 30 dana od isteka roka za dostavu ponuda, Povjerenstvo vrši pregled i ocjenu ponuda na temelju uvjeta i zahtjeva iz poziva na dostavu ponuda. Postupku pregleda i ocjene ponuda moraju biti prisutna najmanje dva člana povjerenstva.
(2) Tijekom pregleda i ocjene ponuda, Povjerenstvo isključivo komunicira s gospodarskim subjektima koji su podnijeli ponudu putem e-Sandučića na EOJN RH te pri tome može tražiti pojašnjenja ponude, prihvat računske greške, dostavu dokaza, dodatnu dokumentaciju, produljenje roka valjanosti ponude i dr.
(3) O postupku pregleda i ocjene ponuda sastavlja se zapisnik unutar EOJN RH.

(4) Naručitelj će odbiti ponudu kao neprihvatljivu/nepravilnu/neprikladnu ako:
· ponuda nije dostavljena u roku određenom u pozivu (nepravilna ponuda),
· ponuda nije potpuna/nije razumljiva/nije u skladu sa dokumentacijom o nabavi, a nedostatak nije otklonjen postupkom pojašnjenja (nepravilna ponuda)
· ponuda ne ispunjava uvjete/kriterije za kvalitativni odabir, zahtjeve iz troškovnika ili tehničke specifikacije iz poziva (neprihvatljiva ponuda),
· ponuditelj nije dokazao ispunjavanje uvjeta sposobnosti ili postoje osnove za isključenje ako su isti bili zatraženi (neprihvatljiva ponuda)
· cijena ponude prelazi procijenjenu vrijednost nabave odnosno osigurana novčana sredstava naručitelja (neprihvatljiva ponuda), 
· ponuditelj je u dokazanom sukobu interesa sukladno odredbama Zakona (neprihvatljiva ponuda)

(5) O postupku pregleda i ocjene ponuda Povjerenstvo sastavlja Zapisnik o pregledu i ocjeni ponuda te istog vlastoručno potpisuju.

(6) Zapisnik se dostavlja ponuditeljima elektroničkim putem kroz sustav EOJN RH, kao prilog Odluci o odabiru odnosno Odluci o poništenju postupka.
Odluka o odabiru
Članak 16.
(1) Na temelju prijedloga Povjerenstva u Zapisniku o pregledu i ocjeni ponuda, čelnik naručitelja odnosno općinski načelnik donosi Odluku o odabiru u postupku jednostavne nabave.

(2) Rok za donošenje Odluke o odabiru iznosi 45 dana od isteka roka za dostavu ponuda.

(3) Odluku o odabiru, zajedno sa Zapisnikom o pregledu i ocjeni ponuda, Naručitelj može javno objaviti ili poslati ju ponuditeljima te se u tom slučaju ne objavljuje javno.

(4) Naručitelj u sustav EOJN RH pohranjuje potpisanu odluku te ostalu dokumentaciju iz postupka nabave.

(5) Nakon donošenja Odluke o odabiru, čelnik naručitelja odnosno općinski načelnik s odabranim ponuditeljem sklapa ugovor o jednostavnoj nabavi u roku od 30 dana od dana izvršnosti Odluke o odabiru.
Odluka o poništenju
Članak 17.
(1) Na temelju prijedloga Povjerenstva u Zapisniku o pregledu i ocjeni ponuda, čelnik naručitelja odnosno općinski načelnik donosi Odluku o poništenju postupka jednostavne nabave.

(2) Naručitelj je obavezan poništiti cjelokupni postupak jednostavne nabave ako:
· postanu poznate okolnosti zbog kojih ne bi došlo do pokretanja postupka jednostavne nabave da su bile poznate prije; 
· postanu poznate okolnosti zbog kojih bi došlo do sadržajno bitno drugačijeg poziva za dostavu ponuda da su bile poznate prije;
· nije pristigla nijedna ponuda;
· nakon isključenja/odbijanja ponuda ne preostane nijedna valjana ponuda;
· je cijena najpovoljnije ponude veća od procijenjene vrijednosti nabave osim ako naručitelj ima ili će imati osigurana sredstva;
· je to potrebno radi zaštite javnog interesa.

(3) U slučaju iz prethodnog stavka točke 1. i 2. Naručitelj poništava postupak bez provođenja pregleda i ocjene ponuda te objavljuje samo Odluku o poništenju, dok u slučaju iz prethodnog stavka točke 3., 4., 5. i 6. Povjerenstvo vrši pregled i ocjenu ponuda odnosno sastavlja zapisnik o pregledu i ocjeni ponuda te Naručitelj donosi Odluku o poništenju.

(4) Rok za donošenje Odluke o poništenju iznosi 45 dana od isteka roka za dostavu ponuda.

(5) Odluku o poništenju, zajedno sa Zapisnikom o pregledu i ocjeni ponuda (ako je primjenjivo), Naručitelj može javno objaviti ili poslati ju ponuditeljima te se u tom slučaju ne objavljuje javno.

(6) Naručitelj u sustav EOJN RH pohranjuje potpisanu odluku te ostalu dokumentaciju iz postupka nabave.

C. PROVEDBA POSTUPAKA JEDNOSTAVNE NABAVE:
- ROBE I USLUGA PROCIJENJENE VRIJEDNOSTI JEDNAKE ILI VEĆE OD 25.000,00 eura BEZ PDV-A, A MANJE OD 50.000,00 eura BEZ PDV-A 
- RADOVA PROCIJENJENE VRIJEDNOSTI JEDNAKE ILI VEĆE OD 45.000,00 eura BEZ PDV-a, A MANJE OD 100.000,00 eura BEZ PDV-a
Javna objava u modulu jednostavne nabave u EOJN RH

Članak 18.
(1) Postupak jednostavne nabave robe i usluga čija je procijenjena vrijednost jednaka ili veća od 25.000,00 eura bez PDV-a, a manja od 50.000,00 eura bez PDV-a te za nabavu radova čija je procijenjena vrijednost jednaka ili veća od 45.000,00 eura bez PDV-a, a manja od 100.000,00 eura bez PDV-a, naručitelj je obvezan provesti putem javne objave u modulu jednostavne nabave u EOJN RH.

(2) Naručitelj putem javne objave u modulu jednostavne nabave u EOJN RH javno objavljuje poziv i u kojem svaki zainteresirani gospodarski subjekt može predati ponudu.

(3) Iznimno od stavka 2. ovoga članka, naručitelj nije obvezan provesti postupak jednostavne nabave putem javne objave u modulu jednostavne nabave, već odabire vrstu postupka „Jednostavna nabava – e-Dostava s pozivom odabranim gospodarskim subjektima“ odnosno odabire najmanje 3 (tri) gospodarska subjekta kojima upućuje poziv na dostavu ponude, sukladno članku 15. stavku 5. Zakona o javnoj nabavi odnosno odredbama članka 8. ovog Pravilnika:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

(4) Razlozi za primjenu iznimke iz prethodnog stavka ovoga članka navode se i obrazlažu u objavi u modulu jednostavne nabave EOJN RH.

(5) Naručitelj može, uz obvezu provođenja javne objave u modulu jednostavne nabave u EOJN RH, odabrati gospodarske subjekte kojima će biti upućen dodatni poziv za sudjelovanje u postupku. Korištenje navedene opcije ne ograničava niti isključuje ostale gospodarske subjekte od sudjelovanja u postupku i podnošenja ponuda. 
Povjerenstvo za provedbu postupka jednostavne nabave
Članak 19.
(1) Pripremu i provedbu postupaka jednostavne nabave provodi stručno povjerenstvo za provedbu postupka jednostavne nabave (dalje u tekstu: Povjerenstvo).

(2) Povjerenstvo se sastoji od najmanje tri člana.

(3) Obveze i ovlasti članova Povjerenstva su:
· priprema postupka jednostavne nabave: dogovor oko uvjeta vezanih za predmet nabave, kriterija za odabir ponuda, potrebnog sadržaja Poziva na dostavu ponuda, tehničkih specifikacija, ponudbenog troškovnika i ostalih dokumenata vezanih za predmetnu nabavu 
· provedba postupka jednostavne nabave: slanje poziva za dostavu ponuda, otvaranje pristiglih ponuda, sastavljanje zapisnika o otvaranju, pregledu i ocjeni ponuda, odabir najpovoljnije ponude sukladno uvjetima propisanim Pozivom na dostavu ponuda, prijedlog za donošenje Odluke o odabiru ili Odluke o poništenju.
Tijek postupka
Članak 20.
(1) Postupak započinje danom donošenja Odluke o početku postupka jednostavne nabave i imenovanju članova stručnog povjerenstva od strane čelnika naručitelja odnosno općinskog načelnika.

(2) Odluka o početku postupka jednostavne nabave sastoji se od: 
· naziva predmeta nabave, evidencijskog broja nabave, procijenjene vrijednosti nabave, CPV oznaka, naznake vrste postupka: Jednostavna nabava – javna objava na EOJN RH (uz mogućnost naznake naziva i adresa gospodarskih subjekata kojima će se dodatno uputiti Poziv na dostavu ponuda), obrazloženje u slučaju slanja Poziva na dostavu ponuda sukladno članku 18. stavku 3. ovog Pravilnika, navoda o obvezi objave Poziva na dostavu ponuda te medija objave, 
· imena i prezimena članova povjerenstva za provedbu postupka jednostavne nabave, obaveza i ovlasti članova povjerenstva za provedbu postupka jednostavne nabave

(3) Odluka o početku postupka jednostavne nabave dostavlja se članovima Povjerenstva koji poduzimaju daljnje radnje u provedbi postupka.

(4) Članovi Povjerenstva obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene, sve sukladno čl. 3. ovog Pravilnika i odredbama Zakona o javnoj nabavi.

(5) Kriterij za odabir ponude je:
· najniža cijena ili
· ekonomski najpovoljnija ponuda
Ako je kriterij ekonomski najpovoljnija ponuda, u Pozivu za dostavu ponuda mora se navesti relativni značaj koji se pridaje svakom pojedinom kriteriju.

(6) Elektronička ponuda mora sadržavati najmanje:
· Uvez ponude
· Popunjeni eESPD obrazac (ili više njih, ako je primjenjivo)
· Popunjen troškovnik
· Troškovnik naručitelj prilaže dokumentaciji o nabavi za predmet / grupu. Ponuditelj mora popuniti troškovnik i učitati ga prilikom pripreme ponude na EOJN.
Troškovnik je izrađen u nestandardiziranom obliku, kao zasebni digitalni dokument u .xls ili .doc formatu.
Jedinične cijene svake stavke Troškovnika i ukupna cijena ponude bez PDV-a moraju biti zaokružene na dvije decimale.
U Troškovniku se ne smiju mijenjati količine ili opisi u pojedinim stavkama Troškovnika.
Ponuditelji nisu obvezni Troškovnik ovjeravati i/ili potpisivati.
· Jamstvo za ozbiljnost ponude ukoliko je određeno kao obvezni dio ponude sukladno čl. 214. Zakona o javnoj nabavi.
 
(7) Način dostave ponude:
Ponuda se dostavlja elektroničkim sredstvima komunikacije putem EOJN RH. Sukladno Zakonu o javnoj nabavi smatra se da ponuda dostavljena elektroničkim sredstvima komunikacije putem EOJN RH obvezuje ponuditelja u roku valjanosti ponude neovisno o tome je li potpisana ili nije te da naručitelj ne smije odbiti takvu ponudu samo zbog tog razloga.
Ponuda se izrađuje na način da čini cjelinu. Ako zbog opsega ili drugih objektivnih okolnosti ponuda ne može biti izrađena na način da čini cjelinu, onda se izrađuje u dva ili više dijelova.
Ponuditelji u papirnatom obliku, u roku za dostavu ponuda, dostavljaju dokumente drugih tijela ili subjekata koji su važeći samo u izvorniku, ako ih elektroničkim sredstvom nije moguće dostaviti u izvorniku, poput jamstva za ozbiljnost ponude, ako je ono određeno kao obvezni dio ponude.
U slučaju kada ponuditelj uz elektroničku dostavu ponuda u papirnatom obliku dostavlja određene dokumente koji ne postoje u elektroničkom obliku, ponuditelj ih dostavlja u zatvorenoj omotnici na kojoj je obvezan naznačiti na koji postupak javne nabave i na koju ponudu se odvojeni dokumenti odnose te takva omotnica sadrži sve podatke s dodatkom „dio/dijelovi ponude koji se dostavlja/ju odvojeno“. Zatvorenu omotnicu s dijelom/dijelovima ponude ponuditelj predaje neposredno ili poštanskom pošiljkom, u zatvorenoj omotnici na kojoj mora biti naznačeno:

Općina Dubravica
Pavla Štoosa 3, 10293 Dubravica
Puni naziv predmeta jednostavne nabave i naznaka evidencijskog broja nabave
Dio/dijelovi ponude koji se dostavljaju odvojeno
NE OTVARAJ

na poleđini ili u gornjem lijevom kutu omotnice:

Naziv i adresa ponuditelja / zajednice gospodarskih subjekata
(kod zajednice gospodarskih subjekata obvezna je naznaka da se radi o zajednici i navođenje svih članova zajednice)

Ponuditelj sam snosi rizik eventualnog gubitka, odnosno nedostavljanja odvojenog dijela/dijelova ponude/ZZS-a u papirnatom obliku.

(8) Kriterij za kvalitativni odabir gospodarskog subjekta:
	- korištenje ESPD-a za ispunjavanje kriterija za kvalitativni odabir gospodarskog subjekta

(9) Kriterij za odabir gospodarskog subjekta (uvjeti sposobnosti):

1. Obavezne osnove za isključenje: 
a) Osnove povezane sa kaznenim presudama
Za potrebe utvrđivanja da ne postoje okolnosti iz ove točke, gospodarski subjekt dostavlja: 
- ispunjeni ESPD obrazac.
Povjerenstvo može odrediti da će, uz ispunjeni ESPD obrazac, a prije donošenja odluke provjeriti informacije navedene u ESPD-u kod nadležnog tijela za vođenje službene evidencije o tim podacima sukladno posebnom propisu i zatražiti izdavanje potvrde o tome, ili uvidom u popratne dokumente ili dokaze koje već posjeduje ili izravnim pristupom elektroničkim sredstvima komunikacije besplatnoj nacionalnoj bazi podataka na hrvatskom jeziku ili zahtijevati samo od ponuditelja koji je podnio ekonomski najpovoljniju ponudu dostavu ažuriranih popratnih dokumenata, kojima se dokazuju navodi u ESPD obrascu, u primjerenom roku, ne kraćem od 5 (pet) dana, osim ako već posjeduje te dokumente. 
Povjerenstvo će prihvatiti sljedeće dokumente kao dovoljan dokaz da ne postoje osnove za isključenje gospodarskog subjekta:

· Izjavu s ovjerenim potpisom kod nadležne sudske ili upravne vlasti, javnog bilježnika ili strukovnog ili trgovinskog tijela, kojom gospodarski subjekt te osobe iz članka 251. Zakona o javnoj nabavi potvrđuju da u odnosu na njih nisu ispunjene osnove za isključenje propisane člankom 251. stavcima 1., 2. i 3. Zakona o javnoj nabavi.
Ako se u državi poslovnog nastana gospodarskog subjekta, odnosno državi čiji je osoba državljanin ne izdaju takvi dokumenti ili ako ne obuhvaćaju sve okolnosti iz čl. 251. st.1. ZJN, oni mogu biti zamijenjeni izjavom pod prisegom ili, ako izjava pod prisegom prema pravu dotične države ne postoji, izjavom davatelja s ovjerenim potpisom kod nadležne sudske ili upravne vlasti, javnog bilježnika ili strukovnog ili trgovinskog tijela u državi poslovnog nastana gospodarskog subjekta, odnosno državi čiji je osoba državljanin. Izjavu iz članka 265. stavka 2. u vezi s člankom 251. stavkom 1. ZJN može dati osoba po zakonu ovlaštena za zastupanje gospodarskog subjekta za gospodarski subjekt i za sve osobe koje su članovi upravnog, upravljačkog ili nadzornog tijela ili imaju ovlasti zastupanja, donošenja odluka ili nadzora gospodarskog subjekta. 
U slučaju postojanja sumnje u istinitost podataka dostavljenih od strane gospodarskog subjekta, Naručitelj može dostavljene podatke provjeriti kod izdavatelja dokumenta, nadležnog tijela ili treće strane koja ima saznanja o relevantnim činjenicama, osim u slučaju ako je gospodarski subjekt upisan u službeni popis odobrenih gospodarskih subjekata u državi članici u kojoj gospodarski subjekt ima poslovni nastan.
Navedene odredbe odnose se na sve gospodarske subjekte u ponudi, ali ne na podugovaratelje podugovaratelja ili na subjekte koji se nalaze niže u podugovarateljskom lancu.
Ako ponuditelj ne dostavi ažurirane popratne dokumente u ostavljenom roku ili njima ne dokaže da ispunjava uvjete, Naručitelj je obvezan odbiti ponudu.

b) Osnove povezane s plaćanjem dospjelih poreza i obveza za mirovinsko i zdravstveno osiguranje
Za potrebe utvrđivanja  da ne postoje okolnosti iz ove točke, gospodarski subjekt dostavlja: 
- ispunjeni ESPD obrazac.
Povjerenstvo može odrediti da će prije donošenja odluke provjeriti informacije navedene u ESPD kod nadležnog tijela za vođenje službene evidencije o tim podacima sukladno posebnom propisu i zatražiti izdavanje potvrde o tome, uvidom u popratne dokumente ili dokaze koje već posjeduje ili izravnim pristupom elektroničkim sredstvima komunikacije besplatnoj nacionalnoj bazi podataka na hrvatskom jeziku. 
Ako se ne može obaviti provjera ili ishoditi potvrda naručitelj će od ponuditelja koji je podnio ekonomski najpovoljniju ponudu zatražiti da u primjerenom roku, ne kraćem od 5 (pet) dana, dostavi ažurirane popratne dokumente kojima dokazuje da ne postoje osnove za isključenje:  
· potvrdu porezne uprave ili drugog nadležnog tijela u državi poslovnog nastana gospodarskog subjekta kojom se dokazuje da ne postoje navedene osnove za isključenje.   
Ako se u državi poslovnog nastana gospodarskog subjekta, odnosno državi čiji je osoba državljanin ne izdaju gore navedeni dokumenti, gospodarski subjekt dostavlja:  
· izjavu pod prisegom ili, ako izjava pod prisegom prema pravu dotične države ne postoji, izjavu davatelja s ovjerenim potpisom kod nadležne sudske ili upravne vlasti, javnog bilježnika ili strukovnog ili trgovinskog tijela u državi poslovnog nastana gospodarskog subjekta, odnosno državi čiji je osoba državljanin.
Javni naručitelj obvezan je prije isključenja gospodarskog subjekta kod kojeg je ostvarena osnova za isključenje zatražiti od gospodarskog subjekta da u primjerenom roku, ne kraćem od 5 (pet) dana, ispuni obveze plaćanja dospjelih poreznih obveza i obveza za mirovinsko i zdravstveno osiguranje koje su jednake ili veće od 1.000,00 eura.
Iznimno, javni naručitelj neće isključiti gospodarskog subjekta iz postupka javne nabave:
1. ako ispuni obveze plaćanja dospjelih poreznih obveza i obveza za mirovinsko i zdravstveno osiguranje sukladno čl. 252 stavku 2. ZJN
2. ako su obveze plaćanja dospjelih poreznih obveza i obveza za mirovinsko i zdravstveno osiguranje manje od 1.000,00 eura ili
3. ako mu sukladno posebnom propisu plaćanje obveza nije dopušteno ili mu je odobrena odgoda plaćanja.
Navedene odredbe odnose se na sve gospodarske subjekte u ponudi, ali ne na podugovaratelje podugovaratelja ili na subjekte koji se nalaze niže u podugovarateljskom lancu.
Ako ponuditelj ne dostavi ažurirane popratne dokumente u ostavljenom roku ili njima ne dokaže da ispunjava uvjete, Naručitelj je obvezan odbiti ponudu.

2. Obavljanje profesionalne djelatnosti 
Za potrebe utvrđivanja navedenog, gospodarski subjekt dostavlja:  
- ispunjeni ESPD obrazac
Povjerenstvo može odrediti da će, uz ispunjeni ESPD obrazac, prije donošenja odluke provjeriti informacije navedene u ESPD kod nadležnog tijela za vođenje službene evidencije o tim podacima sukladno posebnom propisu i zatražiti izdavanje potvrde o tome, uvidom u popratne dokumente ili dokaze koje već posjeduje ili izravnim pristupom elektroničkim sredstvima komunikacije besplatnoj nacionalnoj bazi podataka na hrvatskom jeziku. Ako se ne može obaviti provjera ili ishoditi potvrda naručitelj će od ponuditelja koji je podnio ekonomski najpovoljniju ponudu zatražiti da u primjerenom roku, ne kraćem od 5 (pet) dana, dostavi ažurirane popratne dokumente kojim dokazuje sposobnost za obavljanje profesionalne djelatnosti:    
· izvadak iz sudskog, obrtnog, strukovnog ili drugog odgovarajućeg registra koji se vodi u državi članici njegova poslovnog nastana
Navedene odredbe mogu se odnositi na sve gospodarske subjekte u ponudi.
Ako ponuditelj ne dostavi ažurirane popratne dokumente u ostavljenom roku ili njima ne dokaže da ispunjava uvjete, Naručitelj je obvezan odbiti ponudu.
	
3. Tehnička i stručna sposobnost 
Gospodarski subjekt mora dokazati da ima potrebne ljudske i tehničke resurse te iskustvo potrebno za izvršenje ugovora o nabavi na odgovarajućoj razini kvalitete, a osobito zahtijevati da gospodarski subjekt ima dovoljnu razinu iskustva, što se dokazuje odgovarajućim referencijama iz prije izvršenih ugovora.
Gospodarski subjekt mora dokazati da je u godini u kojoj je počeo postupak javne nabave i tijekom najviše 5 (pet) godina (radovi)/3 (tri) godine (roba i usluga) koje prethode toj godini izvršio radove/usluge/isporuku robe koji su isti ili slični predmetu nabave. Ponuditelj traženo iskustvo dokazuje minimalno s jednim, a maksimalno s pet rada/usluga/isporuke robe koji u zbroju moraju biti minimalno u visini procijenjene vrijednosti nabave.
Za potrebe dokazivanja navedenog, gospodarski subjekt dostavlja: 
- ispunjeni ESPD obrazac.
Povjerenstvo može odrediti da će, uz ispunjeni ESPD obrazac, prije donošenja odluke od ponuditelja koji je podnio najpovoljniju ponudu zatražiti da u primjerenom roku, ne kraćem od 3 (tri) dana, dostavi ažurirane popratne dokumente kojim dokazuje tehničku i stručnu sposobnost, osim ako već posjeduje te dokumente.   
Povjerenstvo će prihvatiti sljedeće dokumente kao dostatan dokaz tehničke i stručne sposobnosti gospodarskog subjekta:
· Popis radova/usluga/isporuke robe izvršenih u godini u kojoj je započeo postupak javne nabave i tijekom najviše 5 (pet) godina (radovi)/3 (tri) godine (roba i usluga) koje prethode toj godini. Popis sadržava vrijednost radova/usluga/robe, datum te naziv druge ugovorne strane ili mu se prilaže potvrda druge ugovorne strane o urednom izvođenju/izvršenju. Ponuditelj traženo iskustvo dokazuje minimalno s jednim, a maksimalno s pet rada/usluga/isporuke robe koji u zbroju moraju biti minimalno u visini procijenjene vrijednosti nabave.
Ako je potrebno, Povjerenstvo može izravno od druge ugovorne strane zatražiti provjeru istinitosti popisa i potvrda. 
Ako ponuditelj ne dostavi ažurirane popratne dokumente u ostavljenom roku ili njima ne dokaže da ispunjava uvjete, Naručitelj je obvezan odbiti ponudu.
(10) Rok za dostavu ponuda je najmanje 5 (pet) dana.

(11) Rok valjanosti ponude je najmanje 60 (šezdeset) dana od isteka roka za dostavu ponude.

(12) Povjerenstvo može odrediti da otvaranje ponuda nije javno dostupno putem EOJN RH.

(13) Naručitelj je u obvezi primjenjivati obavezne osnove za isključenje navedene u stavku 9. točki 1. ovog članka, a ostale uvjete sposobnosti može primjenjivati.

(14) Povjerenstvo može odrediti hoće li od gospodarskog subjekta tražiti dostavu jamstva sukladno čl. 214. Zakona o javnoj nabavi.

Odredbe o zajednici ponuditelja
Članak 21.
(1) Zajednica ponuditelja može podnijeti zajedničku ponudu po pozivu na dostavu ponuda. Ponuda zajednice ponuditelja mora sadržavati podatke za svakog člana zajednice ponuditelja uz obveznu naznaku člana zajednice ponuditelja koji je ovlašten za komunikaciju s naručiteljem (ovi podaci se navode u ponudi).

(2) U zajedničkoj ponudi mora biti navedeno koji će dio ugovora o javnoj nabavi (predmet, količina, vrijednost i postotni dio) izvršavati pojedini član zajednice ponuditelja. Naručitelj neposredno plaća svakom članu zajednice ponuditelja za onaj dio ugovora o javnoj nabavi koji je on izvršio, ako zajednica ponuditelja ne odredi drugačije. 

(3) Odgovornost ponuditelja iz zajednice ponuditelja je solidarna.

(4) U pozivu za dostavu ponuda mogu se odrediti razlozi isključenja i uvjeti sposobnosti za članove zajednice ponuditelja, sukladno Zakonu o javnoj nabavi.
Odredbe o podugovarateljima
Članak 22.
(1) Gospodarski subjekti koji namjeravaju dati dio ugovora o javnoj nabavi u podugovor dužni su u ponudi navesti sljedeće podatke:
· naziv ili tvrtku, sjedište, OIB (ili nacionalni identifikacijski broj prema zemlji sjedišta gospodarskog subjekta, ako je primjenjivo), broj računa podugovaratelja, zakonske zastupnike podugovaratelja, i
· predmet, količinu, vrijednost podugovora i postotni dio ugovora o javnoj nabavi koji se daje u podugovor.

(2) Ako je odabrani ponuditelj dio ugovora o javnoj nabavi dao u podugovor, gore navedeni podaci moraju biti navedeni u ugovoru o javnoj nabavi. Javni naručitelj obvezan je neposredno plaćati podugovaratelju za izvedene radove, isporučenu robu ili pružene usluge. Odabrani ponuditelj mora svom računu, odnosno situaciji priložiti račune, odnosno situacije svojih podugovaratelja koje je prethodno potvrdio.

(3) Sudjelovanje podugovaratelja ne utječe na odgovornost ponuditelja za izvršenje ugovora o javnoj nabavi. 

(4) U pozivu za dostavu ponuda mogu se odrediti razlozi isključenja i uvjeti sposobnosti za podugovaratelje, sukladno Zakonu o javnoj nabavi.

Pojašnjenja poziva za dostavu ponuda
Članak 23.
(1) Za vrijeme roka za dostavu ponuda, gospodarski subjekti mogu zahtijevati objašnjenja i izmjene vezano za Poziv za dostavu ponuda. 

(2) Do isteka roka za dostavu ponude, naručitelj može izmijeniti dokumentaciju o postupku jednostavne nabave odnosno poziv na dostavu ponude ili pozvati dodatne gospodarske subjekte da dostave ponude. Prilikom objave ispravka odnosno ponovnog slanja poziva gospodarskim subjektima, naručitelj može odrediti novi prikladan rok za dostavu ponuda. Svi upiti, pitanja ili zahtjevi za pojašnjenjem dokumentacije gospodarskih subjekata podnose se isključivo putem sustava EOJN RH. Naručitelj može dostaviti odgovore na postavljena pitanja najkasnije do isteka roka za dostavu ponuda.

Otvaranje ponuda
Članak 24.
(1) Ako se u postupku javne objave u modulu jednostavne nabave na EOJN RH zahtijevala dostava jamstva u izvorniku (papirnatom obliku) kao odvojeni dio od elektroničke ponude, takvo se zaprimljeno jamstvo zaprima pri naručitelju putem pisarnice i upisuje u upisnik o zaprimanju dijelova ponude koji nisu dostavljeni putem EOJN RH.

(2) Povjerenstvo će najprije provoditi fizičko otvaranje dijelova ponuda koja nisu pristigla u elektroničkom obliku a koja su upisana u upisnik o zaprimanju dijelova ponude koji nisu dostavljeni putem EOJN RH.
(3) U zapisnik o otvaranju ponuda unose se podaci o nazočnima na otvaranju dijelova ponuda koji nisu dostavljeni putem EOJN RH:
- Ime i prezime nazočnog najmanje 1 (jednog) člana stručnog povjerenstva za jednostavnu nabavu
- Ime i prezime nazočnih ovlaštenih predstavnika ponuditelja i drugih osoba ukoliko su bili nazočni.

(4) U zapisnik o otvaranju ponuda unose se podaci o broju dijelova ponude te podatak/naziv dijelova ponude koji nisu pristigli elektroničkim putem.

(5) Za završetak procesa otvaranja ponuda Povjerenstvo preuzima kreirani zapisnik u EOJN RH, potpisuju ga članovi Povjerenstva te zatim potpisani zapisnik učitavaju u EOJN RH kojem kao prilog čini upisnik o zaprimanju dijelova ponude koji nisu dostavljeni putem EOJN RH. 


Pregled i ocjena ponuda
Članak 25.
(1) U roku od najviše 30 dana od isteka roka za dostavu ponuda, Povjerenstvo vrši pregled i ocjenu ponuda na temelju uvjeta i zahtjeva iz poziva na dostavu ponuda. Postupku pregleda i ocjene ponuda moraju biti prisutna najmanje dva člana povjerenstva.
(2) Tijekom pregleda i ocjene ponuda, Povjerenstvo isključivo komunicira s gospodarskim subjektima koji su podnijeli ponudu putem e-Sandučića na EOJN RH te pri tome može tražiti pojašnjenja ponude, prihvat računske greške, dostavu dokaza, dodatnu dokumentaciju, produljenje roka valjanosti ponude i dr.
(3) O postupku pregleda i ocjene ponuda sastavlja se zapisnik unutar EOJN RH.

(4) Naručitelj će odbiti ponudu kao neprihvatljivu/nepravilnu/neprikladnu ako:
· ponuda nije dostavljena u roku određenom u pozivu (nepravilna ponuda),
· ponuda nije potpuna/nije razumljiva/nije u skladu sa dokumentacijom o nabavi, a nedostatak nije otklonjen postupkom pojašnjenja (nepravilna ponuda)
· ponuda ne ispunjava uvjete/kriterije za kvalitativni odabir, zahtjeve iz troškovnika ili tehničke specifikacije iz poziva (neprihvatljiva ponuda),
· ponuditelj nije dokazao ispunjavanje uvjeta sposobnosti ili postoje osnove za isključenje ako su isti bili zatraženi (neprihvatljiva ponuda)
· cijena ponude prelazi procijenjenu vrijednost nabave odnosno osigurana novčana sredstava naručitelja (neprihvatljiva ponuda), 
· ponuditelj je u dokazanom sukobu interesa sukladno odredbama Zakona (neprihvatljiva ponuda)

(5) O postupku pregleda i ocjene ponuda Povjerenstvo sastavlja Zapisnik o pregledu i ocjeni ponuda te istog vlastoručno potpisuju.
(6) Zapisnik se dostavlja ponuditeljima elektroničkim putem kroz sustav EOJN RH, kao prilog Odluci o odabiru odnosno Odluci o poništenju postupka
Odluka o odabiru
Članak 26.
(1) Na temelju prijedloga Povjerenstva u Zapisniku o pregledu i ocjeni ponuda, čelnik naručitelja odnosno općinski načelnik donosi Odluku o odabiru u postupku jednostavne nabave.

(2) Rok za donošenje Odluke o odabiru iznosi 45 dana od isteka roka za dostavu ponuda.

(3) Odluku o odabiru, zajedno sa Zapisnikom o pregledu i ocjeni ponuda, Naručitelj može javno objaviti ili poslati ju ponuditeljima te se u tom slučaju ne objavljuje javno.

(4) Naručitelj u sustav EOJN RH pohranjuje potpisanu odluku te ostalu dokumentaciju iz postupka nabave.

(5) Nakon donošenja Odluke o odabiru, čelnik naručitelja odnosno općinski načelnik s odabranim ponuditeljem sklapa ugovor o jednostavnoj nabavi u roku od 30 dana od dana izvršnosti Odluke o odabiru.
Odluka o poništenju
Članak 27.
(1) Na temelju prijedloga Povjerenstva u Zapisniku o pregledu i ocjeni ponuda, čelnik naručitelja odnosno općinski načelnik donosi Odluku o poništenju postupka jednostavne nabave.

(2) Naručitelj je obavezan poništiti cjelokupni postupak jednostavne nabave ako:
· postanu poznate okolnosti zbog kojih ne bi došlo do pokretanja postupka jednostavne nabave da su bile poznate prije; 
· postanu poznate okolnosti zbog kojih bi došlo do sadržajno bitno drugačijeg poziva za dostavu ponuda da su bile poznate prije;
· nije pristigla nijedna ponuda;
· nakon isključenja/odbijanja ponuda ne preostane nijedna valjana ponuda;
· je cijena najpovoljnije ponude veća od procijenjene vrijednosti nabave osim ako naručitelj ima ili će imati osigurana sredstva;
· je to potrebno radi zaštite javnog interesa.

(3) U slučaju iz prethodnog stavka točke 1. i 2. Naručitelj poništava postupak bez provođenja pregleda i ocjene ponuda te objavljuje samo Odluku o poništenju, dok u slučaju iz prethodnog stavka točke 3., 4., 5. i 6. Povjerenstvo vrši pregled i ocjenu ponuda odnosno sastavlja zapisnik o pregledu i ocjeni ponuda te Naručitelj donosi Odluku o poništenju.

(4) Rok za donošenje Odluke o poništenju iznosi 45 dana od isteka roka za dostavu ponuda.

(5) Odluku o poništenju, zajedno sa Zapisnikom o pregledu i ocjeni ponuda (ako je primjenjivo), Naručitelj može javno objaviti ili poslati ju ponuditeljima te se u tom slučaju ne objavljuje javno.

(6) Naručitelj u sustav EOJN RH pohranjuje potpisanu odluku te ostalu dokumentaciju iz postupka nabave.
Pravna zaštita (pravo na prigovor i rok mirovanja)
Članak 28.
(1) 	U postupcima jednostavne nabave procijenjene vrijednosti jednake ili veće od 15.000,00 eura (bez PDV-a), ponuditelj koji je sudjelovao u postupku jednostavne nabave dostavom ponude može podnijeti prigovor isključivo protiv Odluke o odabiru ili Odluke o poništenju postupka jednostavne nabave.
(2)	Prigovor se podnosi u roku od 3 (tri) dana od dana objave Odluke o odabiru/Odluke o poništenju, u pisanom obliku čelniku Naručitelja odnosno općinskom načelniku, isključivo elektroničkim sredstvima komunikacije putem modula jednostavne nabave unutar sustava EOJN RH, u kojem se postupak i provodi. 
(3) Prigovor podnesen izvan sustava EOJN RH smatrat će se nedopuštenim i odbacit će se.
(4)	Prigovor mora sadržavati najmanje:
▪ podatke o ponuditelju koji podnosi prigovor,
▪ oznaku postupka jednostavne nabave,
▪ radnju Naručitelja na koju se prigovor odnosi,
▪ razloge prigovora i obrazloženje,
▪ prijedlog načina otklanjanja navodne nepravilnosti.
(5) Podnošenje pravodobnog i dopuštenog prigovora odgađa sklapanje ugovora o jednostavnoj nabavi do donošenja odluke čelnika Naručitelja povodom prigovora.
(6) Čelnik Naručitelja odnosno općinski načelnik razmatra prigovor te može:
▪ odbaciti prigovor ako nije pravodoban ili nije dopušten,
▪ odbiti prigovor kao neosnovan,
▪ prihvatiti prigovor i naložiti otklanjanje nepravilnosti,
▪ poništiti postupak jednostavne nabave
(7) Čelnik Naručitelja dužan je o prigovoru odlučiti Odlukom o prigovoru u roku od 5 (pet) dana od dana zaprimanja urednog prigovora kroz sustav EOJN RH. O Odluci o prigovoru podnositelj prigovora obavještava se u primjerenom roku putem sustava EOJN RH ili na drugi dokazivi način.
(8) U postupcima jednostavne nabave procijenjene vrijednosti manje od 15.000,00 eura    (bez PDV-a), prigovor nije dopušten, a pravna zaštita se ne osigurava. 

Prijelazne i završne odredbe
Članak 29.
(1) Sukladno odredbi članka 15. stavka 4. Zakona o javnoj nabavi, ovaj Pravilnik će se objaviti na internetskim stranicama Općine Dubravica te učiniti dostupnim u EOJN RH.
(2) Postupci nabave započeti do stupanja na snagu ovog Pravilnika, dovršiti će se prema odredbama Pravilnika koji je bio na snazi u vrijeme njihova pokretanja. 
(3) Danom stupanja na snagu ovog Pravilnika prestaje važiti Pravilnik o provedbi postupaka jednostavne nabave („Službeni glasnik Općine Dubravica“ broj 01/2025)

Članak 30.
(1) Ovaj Pravilnik stupa na snagu 1. rujna 2026. godine a objaviti će se u Službenom glasniku Općine Dubravica.
OPĆINSKO VIJEĆE OPĆINE DUBRAVICA
KLASA: 
URBROJ: 
Dubravica

Predsjednik
Ivica Stiperski

